་མཚན་རྩེ་མོ་སོགས་དང་། ཚོགས་གཉིས་མཐར་ཕྱིན་སོགས་དང་། ཆེ་བའི་ཆེ་མཆོག་སོགས་དང་། སྟོན་མཆོག་དམ་པ་སོགས་དང་། ཕུན་སུམ་ཚོགས་པ་སོགས་གང་ཤེས་དང་། མཛད་པ་བཅུ་གཉིས་ཀྱི་བཀྲ་ཤིས་གྱི་མཐར། མི་འགྱུར་ལྷུན་པོ་སོགས་དང་། ཉིན་མོ་བདེ་ལེགས་སོགས་བརྗོད་དོ། །སླར་ཡང་། ཨོཾ་སརྦ་ཏ་ཐཱ་ག་ཏ་ཨོཾ་ནཱི་རཱི་ཧཱུ་ྃཁྃ་སྭཱ་ཧཱ། ཞེས་སོགས་མཚན་སྔགས་རེ་རེའི་མགོར་སྦྱར་བས་ཤཔྡའི་བར་དང་། གྷཎྜེ་ར་ཎི་ཏ་སོགས་ཀྱིས་མཆོད། མི་བསྐྱོད་རྡོ་རྗེ་སོགས་༼༡༣་༦༽ཀྱིས་བསྟོད། གསུམ་པ་རྗེས་ཆོག་ནི། གཏོར་མ་རྣམས་བྲན་ལ། བྱིན་གྱིས་བརླབ། གཏོར་མའི་སྟེང་གི་ནམ་མཁར་ཨེ་ཨེ་ཨེ་ལས་སོགས་ཀྱེ་རྡོར་གཏོར་བསྔོ་དཀྱུས་བཞིན་བྱ། མགོན་པོའི་གཏོར་བསྔོས་ཀྱི། ས་མ་ཡ་རཀྵནྟུ་ཞེས་པའི་རྗེས་སུ་གཏོར་སྔགས་སྦྲེལ་བ་ལས། དམ་བཞག་གི་ཚིག་ལྷུག་པ་རྣམས་མི་འདོན། ནང་མཆོད་ཀྱི་འབུལ་ལོ་ཞེས་པའི་རྗེས་སུ། རབ་ཏུ་གནས་པར་བྱས་པའི་རྟེན་རྣམས་བྱིན་རླབས་ཆེ་བ། སངས་རྒྱས་ཀྱི་བསྟན་པའི་བཤད་སྒྲུབ་དར་བ་དང་། འཇིག་རྟེན་དུ་དགེ་ལེགས་རྒྱ་ཆེན་པོ་འབྱུང་བ་དང་། བདག་ཅག་ཡོན་མཆོད་འཁོར་དང་བཅས་པ་རྣམས་ཀྱི་ཚེ་དང་བསོད་ནམས་དཔལ་འབྱོར་དབང་ཕྱུག་ལེགས་པའི་ཡོན་ཏན་ཐམས་ཅད་འཕེལ་ཞིང་རྒྱས་པའི་ཕྲིན་ལས་དང་སྟོང་གྲོགས་རྒྱ་ཆེན་པོ་མཛད་དུ་གསོལ། ཞེས་སྦྱར། གདོང་བཞི་པ་དང་། ལས་མགོན་ལ་དེས་རིགས་འགྲེ་ཞིང་། མཁའ་འགྲོ་སྤྱི་གཏོར་ལའང་འདོད་གསོལ་དེ་ཀ་སྦྱར་རོ། །ཆོས་སྐྱོང་བསྒོ་བའི་གཏོར་མ་དེ་བྲན་ལ། ཨོཾ་བཛྲ་ཨ་མྲྀ་ཏ་སོགས་ནས་ཧ་ཧོ་ཧྲཱིཿབར་གྱི་བྱིན་གྱིས་བརླབས་ནས། །ཨོཾ་མ་ཧཱ་ཀཱ་ལ་ཀཱ་ལ་སོགས་ལན་གསུམ་གྱིས་གདོང་བཞི་པ་ལ་ཕུལ། མཚན་སྔགས་སྔོན་འགྲོའི་ཕྱི་མཆོད་དང་། ནང་མཆོད་ཕུལ་མཐར། མཆོད་སྦྱིན་གྱི་གཏོར་མ་འདི་བཞེས་ལ་ཁྱོད་ཀྱིས་རབ་ཏུ་གནས་པ་ལེགས་པར་བྱས་པའི་རྟེན་འདི་ལ་བསྲུང་བ་དང་སྐྱོབ་པར་གྱིས་ཤིག །ཅེས་དང་། རྡོ་རྗེ་སྲུང་བའི་ཕྱག་རྒྱ་དང་། ཨོཾ་བཛྲ་རཀྵ་ཧཾ། ཞེས་པས་རྡོ་རྗེའི་གོ་བཀོན་པར་བསམ། །ཡང་དེའི་སྤྱི་བོར་རྡོ་རྗེ་བཞག་པའི་ཚུལ་བྱ་ཞིང་། རྡོ་རྗེ་འདི་ནི་རྡོ་རྗེ་ཆེ། །སངས་རྒྱས་ཀུན་གྱིས་བྱིན་གྱིས་བརླབ། །གལ་ཏེ་དམ་ལས་འདས་གྱུར་ན། །ཞིག་འགྱུར་འདི་ལ་ཐེ་ཚོམ་མེད། །ཨོཾ་མ་ཧཱ་ས་མ་ཡ་ཧ་ན་ཧཱུ་ྃཕཊ། བདག་དང་ཡོན་བདག་འཁོར་དང་བཅས་པ་ལ་བསྲུང་བ་དང་། བསམ་པ་ཐམས་ཅད་འགྲུབ་པ་དང་། རྟེན་འདི་ལ་མཆོད་པ་བསམ་གྱིས་མི་ཁྱབ་པ་རྒྱུན་མི་འཆད་པར་གྱིས་ཤིག །ཅེས་དམ་ལ་བཞག་ནས་རྡོ་རྗེ་སྙིང་ག་དང་། དྲིལ་བུ་རྒྱུན་ཆགས་སུ་གསིལ་ཞིང་། ཀོལླ་ཨི་རཻ5་ིསོགས་ནས་མྱུར་ཐོབ་ཤོག་བར་གྱིས་རྡོ་རྗེའི་གླུ་བཀྲ་ཤིས་སྨོན་ལམ་རྣམས་བྱའོ། །ཆོས་སྐྱོང་བསྒོ་བ་འདི་ངོར་པ་གཞུང་དུ་ཞལ་ཁོ་ན་ལ་མཛད་དགོས་པའི་གནད་ཅིག་ཡོད་པ་ལྟར་བྲིས་པ་ཡིན་གྱི། གཞན་དུ་སྦྱིན་བདག་གི་འདོད་པ་དང་བསྟུན་དགོས། དུར་བདག་སོགས་ཆོས་སྐྱོང་ཟུར་པ་ཡིན་ཚེ་དེ་དག་གི་བསྐྱེད་ཆོག་སོགས་རྒྱས་པར་བྱ་དགོས་པ་ཤེས་པར་བྱའོ། །གཏོར་བསྔོས་ཀྱི་མཇུག་སྡུད། བཅོམ་ལྡན་འདས་བདག་དང་སོགས་ནས་ཨཱཏྨ་ཀོ྅ཧཾ་བར་དང་། དགེ་བ་འདི་ཡིས་ནམ་མཁའི་མཐའ་ཀླས་པའི། །ཞེས་སོགས་ནས། སྐུ་ཚེའི་རྒྱལ་མཚན་བརྟན་གྱུར་ཅིག །ཅེས་པའི་བར་རྒྱུན་འདོན་ལྟར་རོ། །ཡོན་བདག་བསྒོ་བ་ནི། སྟན་སེར་པོའི་སྟེང་དུ་སྦྱིན་བདག་རྣམས་གོས་རྒྱན་སེར་པོས་བརྒྱན་ཏེ། ཐལ་སྦྱར་གྱིས་མེ་ཏོག་བཟུང་སྟེ་འཁོད་ལ། སློབ་དཔོན་གྱིས་སྣམ་སྦྱར་གྱོན་ནས་བཞེངས་ཏེ། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་དག་ནི་ཁྱད་པར་དུ། །ཇི་ལྟར་གསུངས་པ་ཇི་བཞིན་དུ། །དེ་དག་དོན་ནི་ངས་བྱས་ཏེ། །དེ་རྣམས་དོན་ནི་གྲུབ་ཟིན་གྱིས། །ཅི་བདེ་བར་ནི་མཆོད་པར་བྱོས། །ཁྱོད་ཀྱིས་ང་ལ་གསོལ་བ་བཏབ་པའི་རབ་ཏུ་གནས་པ་དེ་ལེགས་པར་ཚར་བར་བྱས་ཀྱིས། ཁྱོད་ཀྱིས་རྟེན་འདི་ལ་ཞག་བདུན་དུ་མཆོད་པ་རྒྱ་ཆེན་པོ་གྱིས་ཤིག །དེ་ནས་ཀྱང་ཅི་འབྱོར་པའི་མཆོད་པས་རྒྱུན་མི་འཆད་པར་མཆོད་པ་གྱིས་ཤིག །ཅེས་བསྒོ། ཤིས་པར་བྱ་བ་ནི། གདན་ལ་བཞུགས་ཏེ་དཔོན་སློབ་ཐམས་ཅད་ཀྱིས། ཨོཾ་བཛྲ་ཨ་མྲྀ་ཏ་སོགས་དང་ལས་བུམ་གྱི་ཆུས་བསང་། སྦྱིན་པའི་བདག་པོ་རྣམས་སྐད་ཅིག་གིས་ཧེ་རུ་ཀའི་སྐུ་ཅན་རེ་རེར་གྱུར་ཞེས་དང་། རང་གི་སྙིང་གའི་ས་བོན་ལས་སོགས་ཀྱིས་ཁྲོ་བོ་སྤྱན་འདྲེན་མཆོད་བསྟོད་བཅས་དང་། བདེན་བདར་ལན་གསུམ་གྱི་ཚེ། སྦྱིན་བདག་འཁོར་བཅས་བཀྲ་ཤིས་པར་བྱེད་པ་ལ་བར་དུ་གཅོད་པར་རྩོམ་པའི་ཞེས་བསྒྱུར། བཀྲ་ཤིས་རྫས་བརྒྱད་ལ་ལས་བུམ་གྱི་ཆུ་མཐོར་ཞིང་། བསང་སྦྱངས། སྟོང་པའི་ངང་ལས་མྃ་ལས་བྱུང་བའི་བཀྲ་ཤིས་ཀྱི་རྫས་བརྒྱད་སྦྱིན་བདག་གིས་གཙོ་བྱས་པའི་སེམས་ཅན་ཐམས་ཅད་ཀྱི་ཚེ་དང་བསོད་ནམས་དང་དཔལ་འབྱོར་ཐམས་ཅད་རྒྱས་པར་བྱེད་པའི་ནུས་པ་དང་ལྡན་པར་གྱུར། །ཨོཾ་ཨཱཿཧཱུྃ། ཞེས་པས་བྱིན་གྱིས་བརླབས་ནས། སློབ་དཔོན་གྱིས་རེ་རེ་ནས་ཐོགས་ཏེ། ཚིག་ལྷུག་པ་རྣམས་སློབ་དཔོན་གྱིས་བརྗོད། ཚིགས་བཅད་རྣམས་ཐམས་ཅད་ཀྱིས་བརྗོད་ཅིང་། སྔོན་བཅོམ་ལྡན་འདས་ལ་གཟུགས་ཀྱི་ལྷ་མོ་འོད་འཆང་མས་མེ་ལོང་ཕྱག་ཏུ་ཕུལ་བ་ན། བཀྲ་ཤིས་པའི་རྫས་སུ་བྱིན་གྱིས་བརླབས་པ་དེ་བཞིན་དུ། དེང་འདིར་ཡང་རབ་ཏུ་གནས་པ་ལེགས་པར་བྱས་པའི་རྟེན་འདི་རྣམས་དང་། སྦྱིན་བདག་གིས་ཐོག་དྲངས་པའི་སེམས་ཅན་ཐམས་ཅད་མེ་ལོང་གི་རྫས་ལ་བརྟེན་ནས་ཤིན་ཏུ་བཀྲ་ཤིས་པར་གྱུར་ཅིག །མེ་ལོང་ཡེ་ཤེས་རྒྱ་མཚོ་ཆེན་པོ་ཡི། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །རྒྱས་བཤད་དེ་བཞིན་འོག་མ་རྣམས་ལའང་ཤེས་པར་བྱས་ལ། སྔོན་བཅོམ་ལྡན་འདས་ལ་གླང་པོ་ཆེ་ས་སྲུང་གིས་འགི་ཝང་ཕྱག་ཏུ་ཕུལ་བ་ན། ཞེས་སོགས་སྦྱར་ལ། འགི་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ཏེ། །ཉོན་མོངས་ཟུག་རྔུ་མེད་པར་གྱུར་པ་ཡིས། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག །སྔོན་བཅོམ་ལྡན་འདས་ལ་ཞིང་པའི་བུ་མོ་ལེགས་སྐྱེས་མས་ཞོ་ཕྱག་ཏུ་ཕུལ་བ་ན་བཀྲ་ཤིས་པའི་སོགས་དང་། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་རྣམ་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡིས། །བཀྲ་ཤིས་དེས་ཀྱང་ནད་ཀུན་ཞི་གྱུར་ཅིག །སྔོན་བཅོམ་ལྡན་འདས་ལ་རྩྭ་འཚོང་བཀྲ་ཤིས་ཀྱིས་རྩྭ་དཱུར་བ་ཕྱག་ཏུ་ཕུལ་བ་ན། ཞེས་སོགས་དང་། དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་གྲུབ་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡིས། །བཀྲ་ཤིས་དེས་ཀྱང་ཚེ་ཡང་འཕེལ་གྱུར་ཅིག །སྔོན་བཅོམ་ལྡན་འདས་ལ་ལྷ་ཚངས་པས་ཤིང་ཐོག་བིལ་ཝ་ཕྱག་ཏུ་ཕུལ་བ་ནི། ཞེས་སོགས་དང་། བིལ་ཝ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་གྱུར་པ་ཡི། །བཀྲ་ཤིས་དེས་ཀྱང་དོན་ཀུན་འགྲུབ་གྱུར་ཅིག །སྔོན་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བ་ན། ཞེས་སོགས་དང་། དུང་ནི་ཆོས་ཀྱི་སྒྲ་རྣམས་སྒྲོགས་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །སྔོན་བཅོམ་ལྡན་འདས་ལ་བྲམ་ཟེ་སྐར་རྒྱལ་གྱི་བུས་ལི་ཁྲི་ཕྱག་ཏུ་ཕུལ་བ་ན། ཞེས་སོགས་དང་། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ནོར་དབང་དུ་བསྡུས་ནས་ཀྱང་། །ཆོས་ཀྱི་རྒྱལ་སྲིད་རབ་ཏུ་བརྟན་གྱུར་པའི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །སྔོན་བཅོམ་ལྡན་འདས་ལ་གསང་བ་པའི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བ་ན། ཞེས་སོགས་དང་། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་སྟེ། །མཐུ་སྟོབས་ཡོན་ཏན་ཕུན་སུམ་ཚོགས་གྱུར་པའི། །བཀྲ་ཤིས་དེས་ཀྱང་བགེགས་ཀུན་ཞི་བྱེད་ཤོག །ཅེས་བརྗོད། རེ་རེའི་མཐར་མཆོད་གཡོག་པས་ཡོན་མཆོད་ཐམས་ཅད་ལ་འགྲིམ་ཞིང་རྟེན་གྱི་དྲུང་དུ་བསྒྲིག་གོ །རྟེན་ལ་མཆོད་པ་བྱ་བ་ནི། རྟེན་གྱི་དྲུང་དུ་ཆུ་གཉིས་སམ་གཅིག་སྔོན་དུ་འགྲོ་བའི་ཉེར་སྤྱོད་ལྔ་རེ་རེ་ནས་བདུན་ཚར་ཁ་ཡར་བའམ། བརྒྱ་རྩ་སོགས་ཅི་འབྱོར་པ་བཤམས་ལ་ཀུན་རིག་ལྟར་བྱིན་གྱིས་བརླབ། མཆོད་ཡོན་ཕལ་ཆེན་སོགས་ནས། བདག་ཉིད་ཆེན་པོ་རྒྱལ་བ་སྲས་བཅས་མཆོད། །ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱྀཙྪ་སྭཱ་ཧཱ་ནས། ཤཔྡ་པྲ་ཏཱིཙྪ་སྭཱ་ཧཱ་བར་དང་། དྷརྨ་ར་ཎི་ཏ་སོགས་ཀྱིས་དབུལ། རྡོ་རྗེ་དྲིལ་བུ་འཛིན་པས། སྣང་སྟོང་རྡོ་རྗེ་ནམ་མཁའི་དབྱིངས། །ཆོས་དབྱིངས་ཡེ་ཤེས་རྡོ་རྗེའི་སྐུ། །བྱང་ཆུབ་མཆོག་གི་ཕྱག་རྒྱ་ཅན། །ཕྱག་འཚལ་རྣམ་པར་སྣང་མཛད་ལ། །གཟུང་འཛིན་རྡོ་རྗེ་བརྟན་པའི་ས། །མེ་ལོང་ཡེ་ཤེས་རྡོ་རྗེའི་སྐུ། །བདུད་འདུལ་ཆེན་པོའི་ཕྱག་རྒྱ་ཅན། །ཕྱག་འཚལ་མི་བསྐྱོད་རྡོ་རྗེ་ལ། །རིན་ཆེན་རྡོ་རྗེ་འབར་བའི་མེ། །མཉམ་ཉིད་ཡེ་ཤེས་རྡོ་རྗེའི་སྐུ། །མཆོག་སྦྱིན་ཆེན་པོའི་ཕྱག་རྒྱ་ཅན། །ཕྱག་འཚལ་རིན་ཆེན་འབྱུང་ལྡན་ལ། །འདོད་ཆགས་རྡོ་རྗེ་ཆོས་ཀྱི་ཆུ། །ཀུན་རྟོག་ཡེ་ཤེས་རྡོ་རྗེའི་སྐུ། །ཏིང་འཛིན་ཆེན་པོའི་ཕྱག་རྒྱ་ཅན། །ཕྱག་འཚལ་སྣང་བ་མཐའ་ཡས་ལ། །ཕྲག་དོག་རྡོ་རྗེ་བསྐྱོད་པའི་རླུང་། །བྱ་སྒྲུབ་ཡེ་ཤེས་རྡོ་རྗེའི་སྐུ། །སྐྱབས་སྦྱིན་ཆེན་པོའི་ཕྱག་རྒྱ་ཅན། །ཕྱག་འཚལ་དོན་ཡོད་གྲུབ་པ་ལའོ།། ༈ འགྲོ་བ་རྒྱུད་ལྔ་འཁོར་བའི་དཀྱིལ་འཁོར་དུ། །སྡུག་བསྔལ་འཁྲུལ་འཁོར་གྱིས་གཟིར་འགྲོ་གཟིགས་ནས། །ཐུགས་རྗེས་སྡུག་བསྔལ་འཁྲུལ་འཁོར་འཇོམས་མཛད་པ། །ཐུགས་རྗེའི་བདག་ཉིད་ཁྱོད་ལ་ཕྱག་འཚལ་ལོ། །སེམས་ཅན་སྨིན་ཅིང་གྲོལ་བར་མཛད་པའི་ཕྱིར། །སེམས་ཅན་ཁམས་ན་བཞུགས་ཤིང་སྤྱོད་གྱུར་ཀྱང་། །ཆགས་པས་མ་གོས་པདྨ་ལྟར་དག་པ། །འདོད་ཆགས་དག་པའི་བདག་ཉིད་ཁྱོད་ལ་འདུད། །སེམས་ཅན་བཀྲེན་པ་ཆོས་ཀྱི་ཕོངས་གྱུར་པ། །མ་རིག་འཐིབས་པོའི་ནང་དུ་སོང་བ་རྣམས། །འཕགས་པའི་ནོར་བདུན་དག་གིས་ཚིམ་མཛད་པ། །ཡེ་ཤེས་སྒྲོན་མེ་ཁྱོད་ལ་ཕྱག་འཚལ་ལོ། །སེམས་ཅན་འཁོར་བའི་རྒྱ་མཚོར་ནུབ་པ་ལ། །ཐུགས་རྗེས་ཐབས་དང་ཤེས་རབ་གྲུར་བཞག་ནས། །ཞི་བ་རིན་ཆེན་མཆོག་གླིང་སྐྱེལ་མཛད་པ། །ཀུན་གྱི་དེད་དཔོན་ཁྱོད་ལ་ཀུན་ནས་འདུད། །སེམས་ཅན་ལས་ཀྱི་ཆུ་བོར་གྲུ་ནུབ་རྣམས། །དམ་ཆོས་བདུད་རྩིའི་ཟམ་པས་སྒྲོལ་མཛད་ཅིང་། །འཕགས་ལམ་ཡན་ལག་བརྒྱད་ལ་སྦྱོར་མཛད་པ། །གསུང་གི་མངའ་བདག་ཁྱོད་ལ་ཕྱག་འཚལ་ལོ། །ཞེས་པས་བསྟོད། བསོད་ནམས་ཡོངས་སུ་བསྔོ་བ་ནི། ཇི་སྙེད་སུ་དག་ཕྱོགས་བཅུའི་འཇིག་རྟེན་ན་སོགས་ཡན་ལག་བདུན་པ་སྔོན་དུ་བཏང་ནས། སློབ་དཔོན་གྱིས། ཡས་གཏམ་མམ། རྣམ་བཞག་རྒྱས་བསྡུས་ཅི་རིགས་པའི་བཤད་པ་དང་བཅས་སྤྱི་བསྔོ་རྒྱས་པ་སྨོན་ལམ་དང་བཅས་པས་རྒྱས་གདབ་བོ། །སྐབས་འདིར་འདུས་ཚོགས་ཆེ་ཞིང་སྤྲོས་པ་ལ་དགའ་ན། ཤེས་ཤིང་ནུས་པའི་གང་ཟག་གཞན་ཞིག་གིས་གྲལ་གྱི་མཐར་འགྲེང་སྟེ། བཟང་པོ་དྲུག་ལྡན་གྱི་བཤད་པ་དང་། དེ་མཚུངས་གཞན་ཞིག་གིས། བཀྲ་ཤིས་ཕུན་སུམ་ཚོགས་པ་མངའ་བ་སོགས་ཀྱི་བཤད་པ་བྱེད་པའི་སྲོལ་ཡོད་ཅིང་རྟེན་འབྲེལ་ཡང་ལེགས། དགའ་སྟོན་གྱི་སླད་དུ་སྔར་གྱི་ཙཱ་རུའི་བཟའ་བའི་ཕུད་ནས་རྟེན་ལ་དབུལ་ཞིང་། ལྷག་མ་ཚོགས་པ་དང་སྦྱིན་བདག་ལ་བཀྱེམ་ལ། མཆོད་གཡོག་པས་ཕྱག་དང་བཅས། བདེ་གཤེགས་ལྷག་མ་འདི་དག་ནི། །སྡིག་པ་རྣམ་པར་འཇོམས་ཕྱིར་བཞེས། །ཞེས་བརྗོད། མེ་ཏོག་བཀྱེས་ལ་ཞྭ་གྱོན་ཏེ། ཕུན་སུམ་ཚོགས་འཛིན་ལ་སོགས་པའི་བཀྲ་ཤིས་རྒྱས་པར་བྱ་ཞིང་། གླུ་གར་གྱི་དོད་དུ་རོལ་མོའི་འབུད་དཀྲོལ་སྙན་ཅིང་བག་དྲོ་བ་བྱའོ། །གཞན་ཡང་འགྲོ་ལ་བདེ་སྐྱིད་མའི་ཚིགས་བཅད་སོགས་ཀྱིས་འདོད་དོན་གསོལ་བ་བཏབ་ལ་ཡོན་བདག་འཁོར་བཅས་རང་གནས་སུ་བཏང་ངོ་། །ཡོན་བདག་བསྒོ་བ་མ་དགོས་ནའང་བཀྲ་ཤིས་རྫས་བརྒྱད་བྱིན་བརླབས་ནས་འདིའི་བར་ཆོ་ག་པ་རྣམས་ཀྱིས་མཛད་པས་འཐུས། ལས་ཀྱི་རྗེས་བསྡུས་ལ་ལྷག་ཆད་ཁ་བསྐང་བའི་ཕྱིར། ཞི་བའི་སྦྱིན་སྲེག་བྱ་བའམ། དེའི་དོད་དུ་ཡི་གེ་བརྒྱ་པ་ཅུང་ཟད་བཟླའོ། །དེ་ལྟར་དཔལ་ཀྱེ་རྡོ་རྗེའི་རྣལ་འབྱོར་ལ་བརྟེན་པའི་རབ་གནས་མདོར་བསྡུས་པའི་ཆོག་ཁྲིགས་དཔལ་འབྱོར་རྒྱ་མཚོ་བསྲུབ་སྐྱེས་ལྷའི་བཅུད་ལེན་ཞེས་བྱ་བ་འདི་ནི་འཇམ་དབྱངས་སངས་རྒྱས་ཕུན་ཚོགས་ཀྱིས་མཛད་པའི་ཀྱེ་རྡོར་རབ་གནས་བསྡུས་པ་ལེགས་བྱས་དཔྱིད་ཀྱི་ཉིང་ཁུ་ལ་སོགས་ཁོང་རྣམས་དཔལ་འབྱོར་རྒྱ་མཚོ་ནས་བསབ། རྟེན་བསྐྱེད་སྐབས་ཕྱིས་སུ་ཞུ་ཆེན་གྱི་ཟུར་འདེབས་ལྟར་མཛད་སྲོལ་བྱུང་འདུག་པ་བཞིན་བསྒྱུར། དེར་དཀྱིལ་ཐང་གི་བསྐྱེད་ཆོག་ཆད་འདུག་པ་གཞན་ནས་མདོར་བསྡུས་ཏེ་བཅུག །མདོར་ན་གློ་བུར་དུ་རབ་གནས་ཉིན་གང་མ་དགོས་དུས་ཕན་ཆེ་བར་མཐོང་ནས། ནག་འགྲོས་མའི་ཚུལ་དུ་རྒྱལ་ཁམས་ཀྱི་བྱ་བྲལ་བ་ངག་དབང་ལེགས་གྲུབ་བམ། བློ་གྲོས་སྙིང་པོ་གཞན་ལ་ཕན་པ་མཐའ་ཡས་པའི་འོད་ཟེར་ཞེས་བོད་པས། ཤྲཱི་ཨེ་ཝ་ྃཆོས་ལྡན་དུ་བཀོད་པ་བྱཱ་མངྒ་ལ་བྷ་ཝནྟུ།། ཞེས་པ་འདི་ནི་རྩོམ་པ་པོ་རང་ཉིད་ཀྱིས་སྡེ་དགེ་ལྷུན་གྲུབ་སྟེང་དུ་པར་དུ་སྒྲུབ་པའོ།། །།